
1. Αρκετά ικανοποιητικά αποτελέσματα για την μεγάλη βελγική τράπεζα Belfius
Σύμφωνα με την οικονομική αρθρογραφία μέσων Μαρτίου, η μεγάλη βελγική τράπεζα Belfius, η οποία αποτελεί τον εθνικοποιημένο στα τέλη του 2011 βελγικό βραχίονα του τραπεζικού ομίλου DEXIA, παρουσίασε αρκετά ικανοποιητικά οικονομικά αποτελέσματα για το έτος 2014, τα οποία καθησύχασαν τις ανησυχίες που είχαν δημιουργηθεί προς τα τέλη του περασμένου έτους
. Η τράπεζα κατέγραψε το 2014 συνολικά λειτουργικά κέρδη ύψους 580 εκατ. €, σε άνοδο κατά 25% έναντι του προηγουμένου έτους, με τα 363 εκατ. € να προέρχονται από τις τραπεζικές δραστηριότητες (σε άνοδο 47%) και τα 217 εκατ. € από τις ασφαλιστικές δραστηριότητες (όπου ξεπεράστηκε το ιστορικά υψηλό επίπεδο λειτουργικών κερδών του 2013). Όπως επισήμανε η οικονομική αρθρογραφία, βασικό στόχο της Belfius αποτελεί η επίτευξη λειτουργικών κερδών ύψους 600 εκατ. € μέχρι το έτος 2016. Το καθαρό αποτέλεσμα του ομίλου Belfius ανήλθε σε 462 εκατ., σε άνοδο 4%. Σύμφωνα με την διοίκηση της Belfius, τα κόστη εξακολουθούν να αποτελούν διαρθρωτικό πρόβλημα του ομίλου, και ανήλθαν κατά την χρήση 2014 σε ποσοστό 65% επί των εσόδων, μειωμένα ωστόσο ως αποτέλεσμα του προγράμματος εξοικονομήσεων που τέθηκε σε εφαρμογή το 2013. Η Belfius έχει ως στόχο να μειώσει την αναλογία κόστους προς έσοδα ακόμη περισσότερο μέχρι το 2016, φέρνοντάς την στο 60%. 
Επίσης, ο μεγάλος τραπεζικός όμιλος στοχεύει εντός του προσεχούς ενάμιση χρόνου να απαλλαγεί από τις παλαιές υποχρεώσεις που έχουν κληρονομηθεί από την DEXIA. Πιο συγκεκριμένα, η Belfius εργάζεται εντατικά προς την κατεύθυνση της μείωσης του χαρτοφυλακίου της ξένων κρατικών ομολόγων και πιστωτικών εγγυήσεων που έχει κληρονομήσει από το παρελθόν. Σύμφωνα με στοιχεία της διοίκησης της Belfius, το 2014 το χαρτοφυλάκιο κρατικών ομολόγων περιορίστηκε στα 9,5 δις. €, οι πιστωτικές εγγυήσεις στα 6,5 δις. € και η χρηματοδότηση προς την DEXIA –υπό καθεστώς κρατικών εγγυήσεων- στα 10,6 δις. €. Επίσης, οι οικονομικοί δεσμοί της Belfius με την DEXIA έχουν κοπεί εξ ολοκλήρου από τον Φεβρουάριο τρέχοντος έτους
. Σύμφωνα με τα οικονομικά στοιχεία, η μείωση των ανωτέρω χαρτοφυλακίων και συνεπώς της έκθεσης της Belfius στην DEXIA είχαν αρνητική επίπτωση στο καθαρό αποτέλεσμα του ομίλου κατά 118 εκατ. € (που αποτελεί την διαφορά μεταξύ λειτουργικών και καθαρών κερδών που αναφέραμε ανωτέρω). Η διοίκηση της Belfius επισήμανε δε ότι, είναι αρκετά πιθανό το εν λόγω κόστος «απαγκίστρωσης» από την κληρονομιά της DEXIA να βαρύνει ακόμη περισσότερο αρνητικά στα οικονομικά αποτελέσματα του ομίλου με χρονικό ορίζοντα μέχρι το 2017. Σημειωτέον ότι η διαδικασία περιορισμού της επικινδυνότητας του κληρονομηθέντος χαρτοφυλακίου της DEXIA έχει ξεκινήσει από την εθνικοποίηση της Belfius, στα τέλη του 2011. 

Κομβικό σημείο της στρατηγικής της Belfius αποτελεί η περαιτέρω συρρίκνωση της «κληρονομιάς» της DEXIA στα επίπεδα των 10 έως 12 δις. € μέχρι τα τέλη του 2016, οπότε το εν λόγω συρρικνωμένο χαρτοφυλάκιο θα μπορεί να ενταχθεί στο συνολικό επενδυτικό χαρτοφυλάκιο του ομίλου. Όπως ανέφερε χαρακτηριστικά η διοίκηση της Belfius, η επικινδυνότητα ενός χαρτοφυλακίου 10-12 δις. €, ενταγμένου στο συνολικό ενεργητικό του ομίλου, ύψους 193 δις. €, θα είναι σαφώς ευκολότερα διαχειρίσιμη. Κεντρικό στόχο της Belfius αποτελεί η βελτίωση της ποιότητας και του βαθμού επικινδυνότητας του χαρτοφυλακίου της ομολόγων, και ο περιορισμός του ποσοστού των ομολόγων “non-investment grade” σε 2% του συνολικού χαρτοφυλακίου ομολόγων.

Σημειωτέον ότι το βελγικό κράτος είχε επενδύσει 4 δις. € στην εθνικοποίηση της Belfius στα τέλη του 2011, ενώ κατά το πρόσφατο παρελθόν έχουν υπάρξει αρκετές αναφορές σε προθέσεις της βελγικής ομοσπονδιακής κυβέρνησης να την ιδιωτικοποιήσει
. Η Belfius σήμερα στοχεύει μέχρι τα τέλη του 2016 να έχει μπορέσει να καταστεί «αυτοδύναμος» χρηματοπιστωτικός όμιλος, επικεντρωμένος στην βασική, παραδοσιακή του αποστολή, δηλαδή την διοχέτευση των καταθέσεων σε χορηγήσεις πιστώσεων προς την πραγματική οικονομία του Βελγίου.                         
2. Οικονομικές ειδήσεις Βελγίου
Σε νέα ιστορικά χαμηλά επίπεδα τα επιτόκια βελγικού δημόσιου δανεισμού: Στις 10 Μαρτίου, το επιτόκιο των βελγικών δεκαετών ομολόγων πέρασε κάτω από το κατώφλι του 0,50%, φθάνοντας σε νέα ιστορικά χαμηλά επίπεδα, και συγκεκριμένα στο 0,47%, ενώ την επομένη, 11 Μαρτίου ανήλθε στο 0,435% και στις 19 Μαρτίου στο νέο ιστορικά χαμηλό επίπεδο του 0,42%. Σχολιάζοντας ο βελγικός οικονομικός Τύπος, αιτιολόγησε την εκ νέου δραστική πτώση των επιτοκίων βελγικού δημόσιου δανεισμού –όπως και των επιτοκίων δανεισμού άλλων χωρών της ευρωζώνης- ως αποτέλεσμα της έναρξης υλοποίησης του προγράμματος μαζικών επαναγορών τίτλων κρατικού χρέους από την ΕΚΤ στις 9 Μαρτίου. Ο οικονομικός Τύπος υπογράμμισε ότι η πτώση των επιτοκίων δημόσιου δανεισμού, που είναι αρκετά πιθανό να συνεχιστεί καθώς θα υλοποιείται το πρόγραμμα ποσοτικής χαλάρωσης της ΕΚΤ, συμπαρασύρει προς τα κάτω σαφώς και τις αποδόσεις των λογαριασμών των αποταμιευτικών καταθέσεων. 
Διαδικασία δημοσιονομικού ελέγχου: Στα μέσα Μαρτίου πύκνωσαν, όπως είναι φυσικό, τα οικονομικά δημοσιεύματα σχετικά με το ύψος των απαιτούμενων πρόσθετων δημοσιονομικών προσπαθειών που θα πρέπει να καταβληθούν κατά το τρέχον έτος, και το οποίο θα προέκυπτε από τα αποτελέσματα του διενεργούμενου δημοσιονομικού ελέγχου. Η πρόσφατη εν θέματι εκτίμηση του αρμόδιου ομοσπονδιακού Υπουργού Προϋπολογισμού Hervé Jamar υπήρξε σχετικά αισιόδοξη, ωστόσο ορισμένες λιγότερο αισιόδοξες έγκυρες εκτιμήσεις ανέβαζαν το ύψος της πρόσθετης δημοσιονομικής προσπάθειας στο 1,5 με 2 δις. €, περιλαμβανομένης σειράς αυξήσεων των επιμέρους προϋπολογισμών υπουργείων και άλλων φορέων της δημόσιας διοίκησης που έχουν εισηγηθεί οι αρμόδιοι υπουργοί (συνολικού ύψους 800 εκατ. €). Η απάντηση δόθηκε στις 19 Μαρτίου από την αρμόδια Επιτροπή παρακολούθησης του προϋπολογισμού (Comité de Monitoring), η οποία υπολόγισε την πρόσθετη δημοσιονομική προσπάθεια που απαιτείται προκειμένου ο φετινός προϋπολογισμός να επανέλθει σε ισορροπημένη τροχιά σε 1,214 δις. € (ήτοι 0,31% του βελγικού ΑΕΠ). Σύμφωνα με τις εκτιμήσεις Βέλγων οικονομικών αναλυτών, η ομοσπονδιακή κυβέρνηση πρόκειται να στραφεί κυρίως σε περαιτέρω περικοπές κρατικών δαπανών, ενδεχομένως ιδιαίτερα στον τομέα της υγειονομικής περίθαλψης και των κοινωνικών ασφαλίσεων, που θεωρείται και ο κυρίως υπεύθυνος για τον «εκτροχιασμό» του φετινού προϋπολογισμού (βλ. και αμέσως κατωτέρω επισημάνσεις μας), όπου όμως οι δυνατότητες πρόσθετων παρεμβάσεων και περικοπών είναι μάλλον περιορισμένες. Κατά τις εκτιμήσεις του οικονομικού Τύπου, οι επικείμενες συζητήσεις στο πλαίσιο του δημοσιονομικού κονκλαβίου προκειμένου να αποφασιστούν συγκεκριμένα μέτρα δημοσιονομικών εξοικονομήσεων αναμένονται αρκετά δύσκολες και τεταμένες.          
Εκτιμήσεις περί «εκτροχιασμού» του φετινού προϋπολογισμού κοινωνικών ασφαλίσεων: Σύμφωνα με οικονομικά δημοσιεύματα των μέσων Μαρτίου, η αρχική πρόβλεψη της ομοσπονδιακής κυβέρνησης περί ελλείμματος του τομέα κοινωνικών ασφαλίσεων στον φετινό προϋπολογισμό της τάξεως των 516 εκατ. €, φαίνεται ότι τελικά υπήρξε εξαιρετικά αισιόδοξη, και ότι το πραγματικό δημοσιονομικό «κενό» του εν λόγω τομέα θα φθάσει τα 1,31 δις. €. Πιο συγκεκριμένα, ο βελγικός οικονομικός Τύπος ανέφερε ότι στις αρχές Μαρτίου η Επιτροπή Διαχείρισης των Κοινωνικών Ασφαλίσεων (“Comité de Gestion de la Sécurité Sociale”), στο πλαίσιο της επεξεργασίας των πραγματικών δημοσιονομικών στοιχείων που προκύπτουν από την μέχρι στιγμής πορεία εκτέλεσης του προϋπολογισμού, εν όψει της διενεργούμενης διαδικασίας δημοσιονομικού ελέγχου του Μαρτίου, αναθεώρησε προς τα άνω το έλλειμμα του τομέα, φέρνοντάς το σε επίπεδα κατά 794 εκατ. € ανώτερα των προϋπολογισθέντων. 
Η διόγκωση του ελλείμματος των κοινωνικών ασφαλίσεων αποδίδεται, σύμφωνα με τον οικονομικό Τύπο, κατ’ αρχάς στην σημαντική μείωση των εισφορών κοινωνικής ασφάλισης σε σύγκριση με τις προϋπολογισθείσες –βασικά εξαιτίας της μείωσης του συνολικού ύψους των μισθολογικών απολαβών-, καθώς επίσης και στον περιορισμό της χρηματοδότησης των κοινωνικών ασφαλίσεων δια των εισπράξεων ΦΠΑ, αλλά και στην διόγκωση δαπανών εξαιτίας της πρόσθετης επιβάρυνσης των ταμείων κοινωνικής ασφάλισης λόγω αύξησης του συνολικού αριθμού ανέργων, πρόωρα συνταξιοδοτούμενων και άλλων κατηγοριών ατόμων που απολαμβάνουν κοινωνικών επιδομάτων. 
Μερίδα του οικονομικού Τύπου αναφέρθηκε –ως αιτία της διόγκωσης του φετινού ελλείμματος στις κοινωνικές ασφαλίσεις- και σε υπολογιστικό λάθος της Υπηρεσίας Συντάξεων (Office National des Pensions – ONP), η οποία υποεκτίμησε σοβαρά στην διάρκεια του 2014 τον αριθμό των συνταξιούχων κατά το τρέχον έτος. Η υποεκτίμηση αυτή του αριθμού των φετινών συνταξιούχων οδηγεί, σύμφωνα με τον οικονομικό Τύπο, σε ένα «κενό» ύψους 409,9 εκατ. €, το οποίο ωστόσο διευκρινίζεται ότι δεν πρόκειται να προσμετρηθεί αυξητικά στο ανωτέρω διογκωμένο έλλειμμα, καθώς αναμένεται να επέλθει τεχνική διόρθωση του προϋπολογισμού.     
Ελαφρά προς τα άνω αναθεώρηση των χαμηλών συντάξεων: Το ομοσπονδιακό υπουργικό συμβούλιο ενέκρινε στις 13 Μαρτίου το ύψος του πακέτου μέτρων ανακούφισης των ασθενέστερων οικονομικά ομάδων του πληθυσμού για την διετία 2015-2016 στα 950 εκατ. €, έναντι κονδυλίου 650 εκατ. € που είχε αξιοποιηθεί κατά την διετία 2013-2014
. Σύμφωνα με τον βελγικό οικονομικό Τύπο, πάνω από το ήμισυ του κονδυλίου των 950 εκατ. €, συγκεκριμένα τα 497 εκατ. €, προορίζεται για ελαφρά προς τα άνω αναθεώρηση των χαμηλών συντάξεων. Ειδικότερα, η βελγική κυβέρνηση πρόκειται να αυξήσει κατά 1% τις συντάξεις των προσώπων που έχουν συνταξιοδοτηθεί προ του 1995 και κατά 2% τις χαμηλές συντάξεις.
Προγραμματιζόμενες συγκεντρώσεις διαμαρτυρίας και απεργιακές κινητοποιήσεις στο Βέλγιο: Ο οικονομικός Τύπος σημείωσε ότι, σε συνέχεια των πρόσφατων αρνητικών αντιδράσεων των εργατικών συνδικάτων της χώρας όσον αφορά βασικά μέτρα της οικονομικής πολιτικής της ομοσπονδιακής κυβέρνησης που υιοθετήθηκαν πρόσφατα (αναβολή αυτόματης τιμαριθμικής αναπροσαρμογής αμοιβών, υποχρέωση διαθεσιμότητας στην αγορά εργασίας πρόωρα συνταξιοδοτημένων και ηλικιωμένων ανέργων κ.α.)
, προγραμματίζονται μαζικές συγκεντρώσεις διαμαρτυρίας την 31η Μαρτίου (Βρυξέλλες και επαρχίες Brabant Wallon και Flamand) και την 1η Απριλίου (υπόλοιπο Βέλγιο, με επικέντρωση στις περιοχές Λιέγης και Charleroi), καθώς και απεργιακή κινητοποίηση στον βελγικό δημόσιο τομέα, την 22η Απριλίου.
Σημειώνουμε ότι στις 18 Μαρτίου, η Επιτροπή Κοινωνικών Υποθέσεων του βελγικού κοινοβουλίου υπερψήφισε τα άρθρα του κατατεθέντος νομοσχεδίου για την «ενίσχυση της απασχόλησης», στο οποίο περιλαμβάνεται και το περίφημο μέτρο της αναβολής της αυτόματης τιμαριθμικής αναπροσαρμογής μισθών. Όπως σημείωσε ο οικονομικός Τύπος, επιθυμία της ομοσπονδιακής κυβέρνησης είναι ο νόμος να τεθεί σε ισχύ μέχρι το τέλος Μαρτίου, ώστε να προλάβει κάποιες περιορισμένες τιμαριθμικές αναπροσαρμογές που αναμένεται να συμβούν σε πολύ συγκεκριμένους κλάδους (κυρίως κλωστοϋφαντουργία και διανομή) τον Απρίλιο. Ωστόσο, όπως επισημάνθηκε στα σχετικά δημοσιεύματα, η κοινοβουλευτική συζήτηση και ο νομικός έλεγχος του νομοσχεδίου έχουν ακόμη αρκετό δρόμο να διανύσουν.     
Βελγικές αναφορές στον ευρωπαϊκό σχεδιασμό για περιορισμό των ευνοϊκών αποφάσεων των φορολογικών αρχών υπέρ μεγάλων εταιρειών: Ο ανακοινωθείς στις 18 Μαρτίου προγραμματισμός της Ευρ. Επιτροπής προκειμένου να καταστούν οι ευνοϊκές αποφάσεις και ρυθμίσεις των φορολογικών αρχών των κρατών μελών προς όφελος μεγάλων εταιρειών με παρουσία σε περισσότερες χώρες περισσότερο διαφανείς, έτυχε ιδιαίτερης μνείας και κάλυψης από τον βελγικό οικονομικό Τύπο. Η ανταλλαγή δεδομένων μεταξύ φορολογικών αρχών και Ευρ. Επιτροπής, η εν συνεχεία δημιουργία συγκεντρωτικής βάσης δεδομένων και η δυνατότητα της Ευρ. Επιτροπής να ελέγχει τέτοιου είδους αποφάσεις και ρυθμίσεις όχι μόνον από την έναρξη εφαρμογής του νέου συστήματος (που σχεδιάζεται για τις αρχές του 2016), αλλά και στο χρονικό βάθος της προηγούμενης δεκαετίας, μάλλον προκαλούν ελαφρά ανησυχία στο Βέλγιο, δεδομένου ότι η χώρα ήδη βρίσκεται για το συγκεκριμένο ζήτημα στο στόχαστρο της Ευρ. Επιτροπής. Πιο συγκεκριμένα, και όπως έχουμε αναφέρει σε προηγούμενο δελτίο μας
, η Ευρ. Επιτροπή έχει ξεκινήσει πρόσφατα έρευνα προκειμένου να διαπιστωθεί η συμβατότητα του βελγικού  συστήματος «αναμενόμενων αποφάσεων» της φορολογικής διοίκησης (“ruling fiscal”) που ισχύει για τις μεγάλες επιχειρήσεις με το κοινοτικό δίκαιο για τις κρατικές ενισχύσεις και την προστασία του ανταγωνισμού. 
Υποβολή επενδυτικών σχεδίων βελγικών σιδηροδρόμων στην Ε.Ε.: Ο βελγικός οικονομικός Τύπος αναφέρθηκε στις 19 Μαρτίου στην είδηση ότι η βελγική κυβέρνηση έχει πολύ πρόσφατα υποβάλει στην Ε.Ε. 11 επενδυτικά σχέδια που αφορούν το σιδηροδρομικό δίκτυο της χώρας, συνολικού προϋπολογισμού πλησίον του 1,1 δις. €, αιτούμενη χρηματοδοτήσεων που κυμαίνονται σε μεταξύ 20% και 50%. Η προετοιμασία των φακέλων των επενδυτικών σχεδίων που υποβλήθηκαν έχει γίνει βασικά από την διαχειρίστρια του βελγικού σιδηροδρομικού δικτύου, Infrabel. Τα επενδυτικά σχέδια αφορούν, σύμφωνα με τον οικονομικό Τύπο, κυρίως έργα βελτίωσης του επιπέδου ασφάλειας του βελγικού σιδηροδρομικού δικτύου, καθώς και αποσυμφόρησης και βελτίωσης της κυκλοφορίας στον σιδηροδρομικό κόμβο των Βρυξελλών (Nord-Midi Bruxelles), αλλά και επέκτασης και ενίσχυσης της σιδηροδρομικής γραμμής Βρυξελλών-Λουξεμβούργου.  
3. Σε ελαφρά άνοδο η βελγική αγορά μπύρας το 2014   
Σύμφωνα με τον βελγικό οικονομικό Τύπο και προσωρινά στοιχεία της Βελγικής Ομοσπονδίας Ζυθοποιών (Fédération des Brasseurs Belges), το 2014 υπήρξε αρκετά θετική χρονιά για την βελγική αγορά μπύρας, καθώς η κατανάλωση αυξήθηκε ελαφρώς, κατά 0,9% έναντι του 2013, φθάνοντας τα 8,1 εκατ. εκατόλιτρα. Εξ αυτών, τα 4,9 εκατ. εκατόλιτρα αφορούσαν κατανάλωση προϊόντων της ηγέτιδας της βελγικής και της παγκόσμιας αγοράς, AB InBev. Σημειωτέον ότι το 2013 η κατανάλωση μπύρας στο Βέλγιο είχε γνωρίσει πτώση 2,5%, στα 8,03 εκατ. εκατόλιτρα, ενώ σύμφωνα με την Βελγική Ομοσπονδία Ζυθοποιών, υπάρχει συνολικά καθοδική τάση της κατανάλωσης την τελευταία δεκαπενταετία –όπως και στην υπόλοιπη Δυτική Ευρώπη- εξαιτίας της γήρανσης του πληθυσμού, η οποία συνοδεύεται από μία στροφή των καταναλωτικών προτιμήσεων προς το κρασί. Σύμφωνα με τις εκτιμήσεις εκπροσώπων του κλάδου, θετική επίδραση στην κατανάλωση είχε την περσινή χρονιά η διοργάνωση του παγκοσμίου κυπέλλου ποδοσφαίρου στην Βραζιλία. Το 41% των πωλήσεων μπύρας στην εγχώρια αγορά το 2014 πραγματοποιήθηκε από τον κλάδο μαζικής εστίασης (horeca) και το 59% από τον κλάδο λιανεμπορίου, και δη των μεγάλων αλυσίδων. 
Όσον αφορά τις εξαγωγές, χωρίς να υπάρχουν ακόμη διαθέσιμα ολοκληρωμένα στοιχεία, η εικόνα φαίνεται μάλλον θετική, καθώς η ηγέτιδα της βελγικής αγοράς, AB InBev, εκτιμά ότι αύξησε τις πωλήσεις της στην γειτονική Γαλλία κατά 10,1% έναντι του 2013
, ενώ υπολογίζει τις συνολικές της εξαγωγές το 2014 στα 5,3 εκατ. εκατόλιτρα, σε σαφή ανοδική τάση έναντι του 2013. Όπως σημείωσε ο οικονομικός Τύπος, το Βέλγιο αντιπροσωπεύει μόλις το 1% των συνολικών πωλήσεων της AB InBev σε παγκόσμιο επίπεδο (με 4,9 εκατ. εκατόλιτρα, έναντι 458,8 εκατ. εκατολίτρων). Ωστόσο, η ζυθοποιία επενδύει σημαντικά κεφάλαια στις εγκαταστάσεις της στο Βέλγιο, οι οποίες έχουν έντονο εξαγωγικό προσανατολισμό, ενώ βεβαίως το Βέλγιο αποτελεί την ιστορική έδρα του ομίλου. Η διοίκηση της AB InBev σκοπεύει στην διάρκεια του 2015 να προχωρήσει σε επενδύσεις κεφαλαίων 100 εκατ. € σε επέκταση της παραγωγικής και εξαγωγικής της δυναμικότητας και σε εισαγωγή καινοτόμων προϊόντων και συσκευασιών στο Βέλγιο. Η AB InBev απασχολεί σήμερα 2.500 εργαζόμενους στο Βέλγιο και 3.500 εργαζόμενους συνολικά στις χώρες Benelux και την Γαλλία.   
4. Σχόλια βελγικού οικονομικού Τύπου για βελγική στάση έναντι της Ελλάδας
Ο βελγικός οικονομικός Τύπος, ο οποίος κατά το τελευταίο δίμηνο έχει αρχίσει εκ νέου να ασχολείται ιδιαίτερα έντονα με την Ελλάδα, εμφανίζοντας προγνώσεις σε σχέση με την παραμονή της στην ευρωζώνη και την προοπτική διευθέτησης του δημοσίου χρέους της –κατά βάση αρνητικού χαρακτήρα, με αρκετές ωστόσο θετικές και λιγότερο απαισιόδοξου χαρακτήρα αναφορές- επεσήμανε στην αρθρογραφία του στα μέσα Μαρτίου ότι το Βέλγιο, ιδιαίτερα μετά την ανάληψη καθηκόντων του ομοσπονδιακού Υπουργού Οικονομικών Johan Van Overtveldt, έχει συνταχθεί με την ομάδα κρατών μελών που τηρούν σκληρή στάση έναντι της Ελλάδας. Ο βελγικός οικονομικός Τύπος υπογράμμισε ότι η νέα στάση της νυν κεντροδεξιάς βελγικής κυβέρνησης, που συντάσσεται με την Γερμανία, έρχεται σε αντίθεση με την στάση του απελθόντος κυβερνητικού συνασπισμού υπό το γαλλόφωνο σοσιαλιστικό κόμμα του πρώην πρωθυπουργού Di Rupo. Όπως επισημαίνεται στον Τύπο, και είχαμε την ευκαιρία να διαπιστώσουμε σε αρκετές περιπτώσεις στο παρελθόν, όντως η κυβέρνηση Di Rupo και ιδίως οι υπουργοί της Οικονομικών επεδείκνυαν περισσότερο αλληλέγγυα και ανεκτική στάση έναντι της χώρας μας, στηρίζοντάς την κατά κανόνα στο πλαίσιο του μηχανισμού λήψης αποφάσεων της Ε.Ε. 

Σημαντική μερίδα του βελγικού οικονομικού Τύπου διερωτάται ωστόσο εάν η πολιτική της σκληρής στάσης έναντι της Ελλάδας, η οποία ενδεχομένως οδηγήσει σε έξοδο της χώρας από τον μηχανισμό του κοινού νομίσματος, αποτελεί την ενδεδειγμένη προσέγγιση, αναφέροντας εκτιμήσεις ανώτατων πολιτικών και διπλωματικών πηγών που θεωρούν το ενδεχόμενο ενός “Grexit” σαφώς καταστρεπτικό για την ελληνική οικονομία, αλλά και επικίνδυνο για την συνοχή και το μέλλον της ευρωζώνης.  
Ο βελγικός οικονομικός Τύπος αναφέρθηκε και στον ορισμό του Βέλγου Eric Toussaint, ο οποίος ειδικεύεται στον έλεγχο επί του δημοσίου χρέους χωρών και είναι εκπρόσωπος του διεθνούς δικτύου της Επιτροπής για την διαγραφή του χρέους του Τρίτου Κόσμου (CADTM), ως υπευθύνου και διεθνή συντονιστή των εργασιών της υπό συγκρότηση από το ελληνικό κοινοβούλιο Επιτροπής Λογιστικού Ελέγχου του Δημόσιου Χρέους. Σύμφωνα με δηλώσεις του κ. Toussaint σε συνέντευξή του στην βελγική γαλλόφωνη εφημερίδα L’Echo, «στόχος της επιτροπής είναι να φέρει σε γνώση του ελληνικού λαού μια ακριβή αποτύπωση του είδους των δανείων που δόθηκαν στην Ελλάδα», καθώς και «τα πρώτα συμπεράσματα της εργασίας της Επιτροπής θα παραδοθούν τον προσεχή Ιούνιο, η ολοκλήρωση δε του ελέγχου τοποθετείται χρονικά προς τα τέλη του 2015».              
5. Χρηματιστήριο Βρυξελλών, επιχειρηματικές ειδήσεις
Χρηματιστήριο Βρυξελλών: Η εβδομάδα 9-13 Μαρτίου χαρακτηρίστηκε, σύμφωνα με τον βελγικό οικονομικό Τύπο, από την θετική ανταπόκριση των ευρωπαϊκών χρηματιστηρίων στην εκκίνηση υλοποίησης του προγράμματος ποσοτικής χαλάρωσης από την ΕΚΤ στις αρχές της εν λόγω εβδομάδας. Εν τούτοις, ο δείκτης BEL 20 του Χρηματιστηρίου Βρυξελλών έκλεισε στις 13 Μαρτίου στις 3.728,33 μονάδες, έχοντας σημειώσει ελαφρότατα πτωτική τάση της τάξεως του 0,11% σε εβδομαδιαία βάση, και διακόπτοντας την περίοδο των 8 διαδοχικών εβδομαδιαίων ανόδων του (που υπήρξε η μεγαλύτερη από τα τέλη του 2004). Σημειώνουμε πάντως ότι στο ξεκίνημα της επόμενης εβδομάδας, ο δείκτης κινήθηκε εξαιρετικά ανοδικά, ανερχόμενος στις 16 Μαρτίου στις 3.770,48 μονάδες (ημερήσια άνοδος 1,13%), ενώ στις 19 Μαρτίου έκλεισε στις 3.734,35 μονάδες . 
Σύμφωνα με οικονομικά δημοσιεύματα των μέσων Μαρτίου, τα συνολικά καθαρά κέρδη των εταιρειών που περιλαμβάνονται στον δείκτη BEL 20 ανήλθαν το 2014 σε 15,914 δις. €, ποσόν που αποτελεί το υψηλότερο επίπεδο κερδών από το ξεκίνημα της οικονομικής κρίσης το φθινόπωρο του 2008. Ωστόσο, το επίπεδο των καθαρών κερδών των επιχειρήσεων του BEL 20 παραμένει αρκετά παρακάτω από το εξαιρετικά υψηλό επίπεδο του 2006, στα 22 δις. €. Ο ρυθμός αύξησης των καθαρών κερδών των εταιρειών το 2014 ανήλθε σε 27,3%, καθώς το 2013 το ύψος των καθαρών τους κερδών είχε ανέλθει σε λίγο άνω των 12,5 δις. €. Σύμφωνα με τα δημοσιεύματα, ιδιαίτερα καθοριστικό για τα θετικά αποτελέσματα των επιχειρήσεων υπήρξε το 4ο τρίμηνο του 2014. Η ανοδική τάση των κερδών φαίνεται να συνεχίζεται δε και στο τρέχον έτος, ενώ σημειώνεται ότι ο δείκτης BEL 20 έχει ήδη αυξηθεί κατά 14,77% από τις αρχές του 2015. Σημειώνουμε ότι την καλύτερη εξέλιξη από τις αρχές του έτους έχει η μετοχή της Delhaize (+41%), ακολουθούμενη από εκείνες της Bpost (+24,4%) και της KBC (+24,3%), ενώ μόνο δύο μετοχές εμφανίζουν αρνητική εξέλιξη από τις αρχές του έτους και συγκεκριμένα των εταιρειών Delta Lloyd (-7,1%) και GDF Suez (-5,5%). 
Πάντως, όπως διαπιστώνεται από την ανάλυση των οικονομικών στοιχείων που δημοσίευσαν οι επιχειρήσεις για την χρήση του 2014, οι 11 από τις 20 εξ αυτών είδαν τα αποτελέσματά τους να μειώνονται έναντι του 2013. Ως σημαντικότερες περιπτώσεις απώλειας κερδών αναφέρθηκαν από τον οικονομικό Τύπο αυτές των εταιρειών Delhaize, Solvay, D’Ieteren και Ackermans & Van Haaren, που οφείλονται ωστόσο κυρίως σε συγκυριακές αιτίες. Δύο επιχειρήσεις του BEL 20, οι Cofinimmo και D’Ieteren κατέγραψαν καθαρές ζημίες το 2014. Τα υψηλότερα συνολικά, ενοποιημένα κέρδη εμφάνισε το 2014 η ζυθοποιία AB InBev (7,7 δις. €, σε ιστορικά υψηλά επίπεδα, εν μέρει οφειλόμενα στην ευνοϊκή εξέλιξη της ισοτιμίας του ευρώ προς το δολλάριο), ακολουθούμενη από τις εταιρείες GDF Suez (2,44 δις. €, σε μεγάλη άνοδο έναντι των ζημιών του 2013 που είχαν ανέλθει σε άνω των 9 δις. €), KBC (1,76 δις. €) και Groupe Bruxelles Lambert (GBL, 875 εκατ. €).
Σύμφωνα με τον οικονομικό Τύπο, το συνολικό ύψος των μερισμάτων που αναμένεται να διανείμουν στους μετόχους τους φέτος οι εταιρείες που μετέχουν στον BEL 20 ανέρχεται στα 11,1 δις. €, αυξημένο κατά 11,4% έναντι της περσινής χρονιάς. Αύξηση του ύψους του διανεμόμενου μερίσματος αναμένεται να προτείνουν 8 εταιρείες (μεταξύ των οποίων οι AB InBev, Ageas, Ackermans & Van Haaren και Solvay), 7 εταιρείες αναμένεται να αφήσουν αμετάβλητο το μέρισμά τους, 3 αναμένεται να το μειώσουν (οι Belgacom, Cofinimmo και GDF Suez), ενώ 2 επιχειρήσεις θα ακολουθήσουν διαφορετικές πολιτικές μερισμάτων (λ.χ. μη διανομή μερίσματος και επαναγορά ιδίων μετοχών).    
Σύμφωνα με τον οικονομικό Τύπο, στο διάστημα μέσων Φεβρουαρίου – μέσων Μαρτίου 2015 οι αξίες των μετοχών που απαρτίζουν τον δείκτη BEL 20 παρουσίασαν μέση άνοδο της τάξεως του 3,6% στο σύνολό τους, με μεγαλύτερες αυξήσεις της αξίας των μετοχών των εταιρειών D”Ieteren (+18%), KBC (+13%), Delhaize (+11%) και AB InBev (+8%). 
Ακριβώς εξαιτίας της εξαιρετικά ανοδικής πορείας των τιμών των μετοχών το τελευταίο διάστημα, το δυναμικό ανόδου του δείκτη κατά το προσεχές δωδεκάμηνο ανέρχεται για δεύτερο συνεχόμενο μήνα σε αρνητικά επίπεδα, με 13 μετοχές του BEL 20 να εμφανίζουν αρνητικές προοπτικές μεγέθυνσης, ενώ οι αξίες των μετοχών που συνθέτουν τον δείκτη υπερβαίνουν κατά μέσον όρο τις μέσες τιμές στόχους τους κατά 2,1%. Σημειώνεται ότι από τις 7 μετοχές που παρουσιάζουν θετικό δυναμικό για το προσεχές δωδεκάμηνο, μόνον δύο, και μάλιστα μη βελγικών εταιρειών, εμφανίζουν δυναμικό ανόδου ανώτερο του 10% (συγκεκριμένα, οι μετοχές των εταιρειών Delta Lloyd και GDF Suez).         
Η βελγική εταιρεία Sonaca υπογράφει 10ετές συμβόλαιο συνεργασίας με την Embraer: Σύμφωνα με τα στοιχεία που δημοσιεύθηκαν στον βελγικό οικονομικό Τύπο στα μέσα Μαρτίου, η βελγική αεροναυπηγική βιομηχανία Sonaca (Société Nationale de Construction Aérospatiale) που εδρεύει στην περιοχή του Charleroi (Gosselies), υπέγραψε πολύ πρόσφατα συμβόλαιο με την βραζιλιανή Embraer για τον σχεδιασμό, την κατασκευή και τον εφοδιασμό των νέων αεροσκαφών της δεύτερης (E2/175) με slats (πρόκειται για ειδικά εξαρτήματα των πτερύγων). Σύμφωνα με τα δημοσιεύματα, η εκτιμώμενη αξία του εν λόγω συμβολαίου, δεκαετούς διάρκειας, ανέρχεται στα 300 εκατ. δολ., που αντιπροσωπεύει σε ετήσια βάση πλησίον του 10% του κύκλου εργασιών της Sonaca. Σημειωτέον ότι η Sonaca, η οποία κατά το παρελθόν και μέχρι τις αρχές της δεκαετίας του 1990 είχε κατασκευάσει και μαχητικά αεροσκάφη (F-16), έχει έκτοτε ειδικευθεί στην κατασκευή εξαρτημάτων αεροσκαφών με τα οποία προμηθεύει μεγάλες διεθνείς αεροναυπηγικές βιομηχανίες όπως οι Airbus, Bombardier, Dassault και Embraer, ενώ με την τελευταία διατηρεί ιδιαίτερα στενές σχέσεις συνεργασίας από το 1990. Όπως σημείωσαν τα οικονομικά δημοσιεύματα, το 2014 η Sonaca πραγματοποίησε ενοποιημένο κύκλο εργασιών της τάξεως των 360 εκατ. € και καθαρά κέρδη ύψους 23 εκατ. €, ενώ απασχολεί συνολικά 2.500 εργαζόμενους. Το πρόσφατα υπογραφέν συμβόλαιο προβλέπει οι πρώτες παραδόσεις των slats στην Embraer να πραγματοποιηθούν στο δεύτερο εξάμηνο του 2016, ενώ η Sonaca έχει εδώ και δύο χρόνια υπογράψει ακόμη μεγαλύτερο, δωδεκαετές συμβόλαιο με την Embraer για τον εφοδιασμό της δεύτερης με αντίστοιχα εξαρτήματα των πτερύγων των αεροσκαφών της τύπου E2/190, αξίας 1 δις. δολ.        
Η εταιρεία βιοτεχνολογίας Cefaly επιτυγχάνει σημαντικό συμβόλαιο συνεργασίας με σκοπό την διείσδυση στην Κορέα: Σύμφωνα επίσης με οικονομικά δημοσιεύματα των μέσων Μαρτίου, η εταιρεία βιοτεχνολογικών εφαρμογών CEFALY Technology που εδρεύει στην περιοχή της Λιέγης, η οποία ειδικεύεται σε συσκευές και άλλα καινοτόμα προϊόντα για την θεραπεία της ημικρανίας και διαφόρων παθήσεων του νευρικού συστήματος, υπέγραψε πολύ πρόσφατα συμβόλαιο συνεργασίας με την κορεατική φαρμακευτική εταιρεία MediFocus, αξίας 4 εκατ. € σε χρονικό ορίζοντα τριετίας, για την διανομή, προβολή και επιστημονική προώθηση των προϊόντων της στην αγορά της Ν. Κορέας. Όπως ανέφεραν τα δημοσιεύματα, κεντρικός στόχος της ανωτέρω συμφωνίας συνεργασίας είναι η απορρόφηση 22 χιλιάδων συσκευών θεραπείας της ημικρανίας από τη νοτιοκορεατική αγορά, σε διάστημα διετίας. Σημειωτέον ότι η εν λόγω συσκευή κατασκευάζεται σε υπεργολαβική βάση από συνεργάτιδα επιχείρηση της CEFALY (STX-Med), επίσης από την περιοχή της Λιέγης.  Ανάλογες συμφωνίες συνεργασίας –χαμηλότερης αξίας- με σκοπό την προώθηση των καινοτόμων προϊόντων της έχουν συναφθεί από την CEFALY και στις αγορές της Βραζιλίας και της Σ. Αραβίας. Η μικρομεσαία επιχείρηση CEFALY, η οποία ιδρύθηκε το 2004, παρουσιάζει εξαιρετικά σημαντικούς ρυθμούς μεγέθυνσης του κύκλου εργασιών της –ακόμη σε χαμηλά ωστόσο επίπεδα, στα 5 εκατ. € το 2014- και πέτυχε στην διάρκεια του 2014 να λάβει έγκριση του αμερικανικής υπηρεσίας τροφίμων και φαρμάκων (FDA) για διάθεση του προϊόντος στην αμερικανική αγορά. Η έγκριση αυτή, ως γνωστόν, θεωρείται εξαιρετικά σημαντική για την διάθεση φαρμακευτικών και βιοτεχνολογικών προϊόντων σε διεθνές επίπεδο, και όπως υποστηρίζει η διοίκηση της εταιρείας, οι διεθνείς πωλήσεις της έχουν αυξηθεί πολύ αφότου έλαβε την έγκριση της FDA. Όπως ανέφερε ο οικονομικός Τύπος, η συσκευή της CEFALY κατά της ημικρανίας διανέμεται σήμερα σε πάνω από 30 χώρες. Η εταιρεία βραβεύθηκε εξάλλου σε επίπεδο Βελγίου, στα τέλη του 2014, με την διάκριση της «Ελπιδοφόρας Νέας Επιχείρησης»
.
Η βρετανική πολυεθνική φαρμακευτική Glaxo Smith Kline (GSK) ενισχύει τις δραστηριότητές της στο Βέλγιο: Σύμφωνα με οικονομικά δημοσιεύματα στα μέσα Μαρτίου, ο εν λόγω βρετανικός κολοσσός της φαρμακοβιομηχανίας, αποφάσισε να ενισχύσει σημαντικότατα τις δραστηριότητες και την στρατηγική θέση της θυγατρικής του στο Βέλγιο, GSK Belgique που εδρεύει στην περιοχή Rixensart πλησίον των Βρυξελλών, και συγκεκριμένα του τμήματος βιολογίας και ανάπτυξης εμβολίων (GSK Vaccines / Biologicals), μεταφέροντας σε αυτό ολόκληρο το χαρτοφυλάκιο ευρεσιτεχνιών εμβολίων της ελβετικής Novartis
, εκτιμώμενης αξίας 2,4 δις. €, και το οποίο μέχρι σήμερα είναι διεσπαρμένο σε θυγατρικές της βρετανικής φαρμακευτικής σε πληθώρα χωρών όπως οι ΗΠΑ, η Ιταλία, η Γερμανία και η Κίνα. Σημειωτέον ότι ήδη εδώ και πολύ καιρό, η βελγική θυγατρική έχει συγκεντρώσει περίπου το 80% της παραγωγής εμβολίων της Glaxo Smith Kline. Όπως ανέφεραν τα οικονομικά δημοσιεύματα, η μεγάλη βρετανική φαρμακευτική εταιρεία έχει προχωρήσει σε ανάλογη αύξηση του μετοχικού κεφαλαίου της βελγικής θυγατρικής της, από τα 7,3 δις. στα 9,7 δις. €. Η Glaxo Smith Kline απασχολεί σήμερα 8.700 εργαζόμενους στον κλάδο ανάπτυξης εμβολίων στο Βέλγιο, όπου στεγάζεται και το ένα εκ των δύο ευρωπαϊκών κέντρων έρευνας της εταιρείας, το οποίο απασχολεί 1.600 άτομα.  
Σύμφωνα με τον βελγικό οικονομικό Τύπο, καθοριστικό ρόλο στην εν λόγω απόφαση της μεγάλης βρετανικής φαρμακοβιομηχανίας έπαιξε το εξαιρετικά ευνοϊκό φορολογικό καθεστώς (φορολογικών εκπτώσεων έως 80%) που προσφέρει η βελγική νομοθεσία για τα εισοδήματα από εκμετάλλευση ευρεσιτεχνιών
.  
Η κοινοπραξία BAM / Ghelamco επιλέγεται κατασκευάστρια του νέου εθνικού σταδίου στο Heysel των Βρυξελλών: Όπως σημείωσε ο οικονομικός Τύπος, στις 19 Μαρτίου η ολλανδο-βελγική κοινοπραξία των εταιρειών BAM / Ghelamco επιλέχθηκε σε προκαταρκτική φάση να αναλάβει τελικά το έργο κατασκευής και εκμετάλλευσης του νέου εθνικού σταδίου στην περιοχή Heysel των Βρυξελλών, χωρητικότητας 60.000 θέσεων, το οποίο θα φιλοξενήσει αγώνες του ευρωπαϊκού πρωταθλήματος ποδοσφαίρου του 2020
. H ολλανδο-βελγική κοινοπραξία επικράτησε των ετέρων δύο εναπομεινάντων ανταγωνιστών της, ήτοι των Besix (η οριστική προσφορά της οποίας δεν συγκρατήθηκε τελικώς) και Denys-FCC-Macquarie (βελγο-ισπανο-αυστραλιανής κοινοπραξίας). 
Όπως διευκρίνισε ο βελγικός οικονομικός Τύπος, η ολλανδο-βελγική κοινοπραξία BAM / Ghelamco θα ξεκινήσει αμέσως αποκλειστικές συνομιλίες με τον Δήμο Βρυξελλών, καθώς υπάρχει ακόμη πληθώρα εκκρεμών ζητημάτων κυρίως νομικής και χρηματοδοτικής φύσεως που σχετίζονται με την κατασκευή του νέου σταδίου, τα οποία θα πρέπει να ρυθμιστούν. Σύμφωνα με τα δημοσιεύματα, ο Δήμος Βρυξελλών στοχεύει να έχουν ρυθμιστεί όλες οι λεπτομέρειες του επενδυτικού σχεδίου εντός διαστήματος δύο μηνών, ενώ σε περίπτωση που δεν βρεθούν λύσεις για τα εκκρεμή ζητήματα με την κοινοπραξία BAM / Ghelamco, ο Δήμος θα στραφεί σε κάποιον από τους ανταγωνιστές της. Όπως ανέφερε ο οικονομικός Τύπος, το έργο κατασκευής του νέου εθνικού σταδίου πρόκειται να χρηματοδοτηθεί από ιδιωτικά επενδυτικά κεφάλαια.
Εξανεμίστηκαν τα κέρδη του αεροδρομίου του Charleroi το 2014: Σύμφωνα με στοιχεία που ανακοίνωσε η διοίκηση του αεροδρομίου του Charleroi, του δεύτερου μεγαλύτερου του Βελγίου, τα καθαρά κέρδη της οικονομικής χρήσης του 2014 περιορίστηκαν στο ποσόν των 800 χιλιάδων €, εξαιτίας της εξαιρετικά μεγάλης αύξησης των τελών που καταβάλλονται στην περιφερειακή εταιρεία διαχείρισης των αεροδρομίων της Βαλλονίας (Sowaer) για την χρήση των υποδομών. Συγκεκριμένα, βάσει απόφασης της Ευρ. Επιτροπής τον Οκτώβριο του 2014, η οποία έκρινε ότι το αεροδρόμιο πλήρωνε ελάχιστα τέλη χρήσης υποδομών προς την Sowaer (ύψους 3 εκατ. € ετησίως), το αεροδρόμιο καταδικάστηκε να καταβάλλει στο καθεξής αυξημένα τέλη, ενώ του επιβλήθηκε και ποινή αποζημίωσης της περιφέρειας με 6 εκατ. € για την φθηνή χρήση των υποδομών σε παλαιότερα έτη.
 Για το 2014, το πρόσθετο κόστος των τελών για την χρήση των υποδομών που κατέβαλε το αεροδρόμιο του Charleroi στην Sowaer ανήλθε στα 8,7 εκατ. €, εξανεμίζοντας ουσιαστικά τα κέρδη του που θα ανέρχονταν υπό κανονικές συνθήκες σε 9,59 εκατ. €. Για το 2015, η διοίκηση του αεροδρομίου αναμένει καλύτερα οικονομικά αποτελέσματα από ότι το 2014, ωστόσο τόσο για το τρέχον όσο και για τα επόμενα έτη δημιουργεί αβεβαιότητα το ακριβές ύψος των μελλοντικών τελών χρήσης των υποδομών, τα οποία εκτιμάται ότι θα είναι ακόμη πιο αυξημένα από ότι κατά την χρήση του 2014. 
6. Στοιχεία ανεργίας στο Βέλγιο το 2014
Σύμφωνα με στοιχεία ετήσιας έκθεσης του Εθνικού Γραφείου Απασχόλησης (Office National de l’Emploi- ONEM), ο αριθμός των αναζητούντων εργασία που απολαμβάνουν επιδόματος ανεργίας σημείωσε πτώση το 2014 κατά 2,7%, ανερχόμενος σε 633,4 χιλιάδες άτομα και ευρισκόμενος στο χαμηλότερο επίπεδό του των τελευταίων 23 ετών. Από την άλλη πλευρά, ο αριθμός των ανέργων που αναζητούν εργασία αυξήθηκε κατά 0,2%, ανερχόμενος στα 458,6 χιλιάδες άτομα. Επίσης, αυξήθηκε κατά 2,9% ο αριθμός των μη απασχολούμενων, οι οποίοι δεν απολαμβάνουν επιδόματος ανεργίας και αναζητούν εργασία κατά 2,9%, ανερχόμενος στα 150,3 χιλιάδες άτομα (στην κατηγορία αυτή περιλαμβάνονται οι νέοι που πρωτοεισέρχονται στην αγορά εργασίας). 

Ο εναρμονισμένος δείκτης ανεργίας το 2013 στο Βέλγιο ανήλθε σε 8,5%, σημαντικά κατώτερος σύμφωνα με το ONEM από τον μέσο όρο της ευρωζώνης (11,6%).

7. Εξωτερικό εμπόριο Βελγίου και διμερείς εμπορικές σχέσεις Ελλάδος-Βελγίου κατά το 2014 (προσωρινά βελγικά στοιχεία)

Σύμφωνα με τα προσωρινά στοιχεία της βελγικής στατιστικής υπηρεσίας, το εμπορικό ισοζύγιο του Βελγίου κατά το έτος 2014 υπήρξε ελλειμματικό κατά 5,49 δις. €, σημειώνοντας αξιόλογη βελτίωση έναντι του 2013, όταν είχε ανέλθει σε 8,64 δις. € (βελτίωση κατά 36,43%). Η βελτίωση αυτή του εμπορικού ελλείμματος προήλθε κυρίως από την αύξηση των συνολικών εξαγωγών του Βελγίου κατά 1,19%, ιδιαίτερα εκείνων προς κοινοτικές χώρες, κατά 1,37%. Σημειώνουμε ότι οι βελγικές εξαγωγές προς τρίτες χώρες αυξήθηκαν το 2014 με ρυθμό 0,79%. Από την άλλη πλευρά, οι βελγικές εισαγωγές από κοινοτικές χώρες μειώθηκαν κατά 0,91%, ενώ αυξήθηκαν σημαντικά κατά 2,02% οι εισαγωγές από τρίτες χώρες, με αποτέλεσμα οι συνολικές εισαγωγές της χώρας το 2014 να μειωθούν ελαφρότατα    (-0,09%) σε σύγκριση με το 2013. Ο όγκος του βελγικού εξωτερικού εμπορίου αυξήθηκε κατά 0,54% το 2014 έναντι του 2013 (ανερχόμενος σε 498 δις. €, έναντι 495,33 δις. €). 

Τη μερίδα του λέοντος στις βελγικές εξαγωγές κατέχουν και το 2014 οι χώρες της Ευρωπαϊκής Ένωσης, δεδομένου ότι το 69,4% των βελγικών εξαγωγών κατευθύνθηκε προς αυτές. Αντίστοιχα, το 71,6% των βελγικών εισαγωγών του 2014 προήλθε από χώρες της Ε.Ε. Συνολικά το 2014 παρατηρούμε αξιόλογη βελτίωση των μεγεθών του βελγικού εξωτερικού εμπορίου, με μικρή αύξηση των εξαγωγών και σταθεροποίηση των εισαγωγών σε σύγκριση με το 2013, καθώς και συνέχιση της σταθερής τάσης μεγέθυνσης των εμπορικών συναλλαγών της χώρας –ιδιαίτερα των βελγικών εισαγωγών- με μη κοινοτικούς εταίρους.  

Με βάση τα βελγικά προσωρινά στατιστικά στοιχεία του 2014, οι ελληνικές εξαγωγές προς Βέλγιο εμφανίζονται αυξημένες κατά 14,05% και ανέρχονται σε 360,21 εκατ. € (έναντι 315,82 εκατ. € το 2013), ενώ οι εισαγωγές μας από το Βέλγιο ανήλθαν σε 1,35 δις. €, αυξημένες κατά 8,65% έναντι του 2013 (που είχαν ανέλθει σε 1,24 δις. €). Με βάση τα βελγικά στατιστικά στοιχεία, οι ελληνικές εξαγωγές προς Βέλγιο το 2014 κατέλαβαν μερίδιο 0,11% επί των συνολικών βελγικών εισαγωγών.

ΠΗΓΕΣ:

1. Δημοσιεύματα βελγικού οικονομικού Τύπου
2. Δημοσιεύματα βελγικού οικονομικού Τύπου
3. Δημοσιεύματα βελγικού οικονομικού Τύπου, Βελγική Ομοσπονδία Ζυθοποιών (Fédération des Brasseurs Belges)
4. Δημοσιεύματα βελγικού οικονομικού Τύπου , άρθρο εφημερίδας L’Echo της 18.3.2015 με τίτλο «Athènes choisit un Belge pour préparer une remise de dette» 

5. Χρηματιστήριο Βρυξελλών, δημοσιεύματα βελγικού οικονομικού Τύπου
6. Εθνικό Γραφείο Απασχόλησης (Office National de l’Emploi- ONEM): “L’ONEM en 2014, Volume 2, Indicateurs du marché du travail et évolution des allocations”, δημοσιεύματα βελγικού οικονομικού Τύπου
7. Banque Nationale de Belgique, Institut des Comptes Nationaux, Γραφείο Ο.Ε.Υ. Βρυξελλών

� Βλ. και σχετικές αναφορές μας σε άρθρο 2 ενημερωτικού δελτίου υπ’ αριθ. 73.


� Βλ. και σχετική αναφορά μας σε άρθρο 6 ενημερωτικού δελτίου υπ’ αριθ. 82.


� Βλ. σχετικές επισημάνσεις μας κυρίως σε άρθρο 2 ενημερωτικού δελτίου υπ’ αριθ. 73. 


� Βλ. και σχετική αναφορά μας σε άρθρο 1 ενημερωτικού δελτίου υπ’ αριθ. 83.


� Βλ. και σχετικές αναφορές μας σε άρθρα 7 και 7 ενημερωτικών δελτίων υπ’ αριθ. 84 και 85, αντιστοίχως.


� Βλ. αναφορά μας σε άρθρο 8 ενημερωτικού δελτίου υπ’ αριθ. 82.


� Το 2013 οι πωλήσεις της AB InBev, όπως και άλλων βελγικών ζυθοποιιών, προς την Γαλλία εμφανίστηκαν μειωμένες κυρίως ως αποτέλεσμα της αύξησης των ειδικών φόρων στην μπύρα από τις αρχές του εν λόγω έτους. Βλ. και παλαιότερη σχετική αρθρογραφία μας και κυρίως τα άρθρα 1 και 4 ενημερωτικών δελτίων 54 και 68, αντιστοίχως.


� Βλ. και σχετική αναφορά μας σε άρθρο 4 ενημερωτικού δελτίου υπ’ αριθ. 71.


� Όπως έχει σημειώσει ο οικονομικός Τύπος, στις αρχές Μαρτίου η Glaxo Smith Kline οριστικοποίησε την εξαγορά του τμήματος εμβολίων της Novartis, έναντι 6 δις. €.


� Βλ. και σχετική αναφορά μας σε άρθρο 2 ενημερωτικού δελτίου υπ’ αριθ. 70.


� Βλ. και προηγούμενες σχετικές αναφορές μας άρθρα 1, 3 και 6 ενημερωτικών δελτίων υπ’ αριθ. 57, 63 και 76, αντιστοίχως.


� Βλ. σχετική παλαιότερη αναφορά μας σε άρθρο 3 ενημερωτικού δελτίου υπ’ αριθ. 70.

